**John Carpenter** (Carthage, New York, 16. I 1948. - ) američki je filmski redatelj, scenarist i skladatelj. Smatra se jednim od najznačajnijih redatelja filmova strave u drugoj polovici 20. stoljeća. Značajniji filmovi su mu *Napad na policijsku stanicu broj 13*, *Noć vještica*, *Bijeg iz New Yorka*, *Stvor* i *Starman*. Mnoga njegova ostvarenja su stekla kultni status. Dobitnik je Nagrade Saturn za najbolju glazbu 1998.

Biografija
----------

Rodio se 1948. kao dijete Mitlon Jean i Howarda Ralpha Carpentera, profesora glazbe. Obitelj mu se preselila u Bowling Green, Kentucky 1953. Bio je još odmalena fasciniran filmovima, osobito vesternima koje su režiralio Howard Hawks i John Ford, ali i niskobudžetnim filmovima strave. Pohađao je USC školu za filmsku umjetnost potkraj 1960-ih. 

### 1970-ih

1970. napisao je scenarij za kratkometražni film kojeg je režirao John Longenecker, *The Resurrection of Broncho Billy*, koji je osvojio Oscara za najbolji kratkometražni film.

Carpenter je potom odlučio režirati osobno, a svoj prvi dugometražni film bila je ZF komedija *Tamna zvijezda* iz 1974. koju je napisao zajedno sa Danom O'Bannonom, kasnije autorom filma *Alien*. *Tamna zvijezda* je koštala tek 60.000$. Carpenterov sljedeći film bio je triler *Napad na policijsku postaju 13*, koji je moderna verzija klasika *Rio Bravo*. Ipak, njegov prijelomni film smatra se *Noć vještica*, koji je bio jedan od najisplativijih filmova strave u povijesti: koštao je 300.000$ a zaradio 47 milijuna $. Carpenter je film snimio jer se čudio kako nikome još nije pala ideja napraviti film strave o Noći vještica. Glavne glumica Jamie Lee Curtis stekla je slavu a film se smatra prototipom tzv. 'slasher filma'. Nakon tog filma, pojavio se val jeftinih teen horora koji su pokušali imitirati *Noć vještica*. Dok je snimao biografski film *Elvis*, Carpenter i glavni glumac Kurt Russell su postali prijatelji te surađivali na nekoliko zajedničkih projekata.

### 1980-ih

U 80-ima, Carpenterovi niskobudžetni filmovi *Magla* i *Bijeg iz New Yorka* također su bili uspješni na kino blagajnama, ali je njegov skupi film *Stvor* doživio neuspjeh na kino blagajnama jer ga zasjenio pozitivan film o vanzemaljcu, *E.T.*. Ipak, *Stvor* je s vremenom doživio malu reneseansu te se danas smatra jednim od njegovih najpopularnijih filmova. Quentin Tarantino ga navodi kao nadahnuće za svoj debij *Reservoir Dogs* u priči u kojoj kriminalci ne mogu otkriti tko je u njihovoj skupini "krtica".

Njegov sljedeći film opet je bio o došljaku iz svemira, ali ovog puta dobronamjernog. Radi se o SF drami *Starman* koji je doživio pohvale kritike zbog nastupa Jeffa Bridgesa, a pamti se po tome što je i danas jedan od rijetkih filmova ZF ili fantasy žanra u kojem je glavni glumac nominiran za Oscara za najbolju ulogu.

Ipak, njegovi kasniji filmovi u 80-ima bili su svi mahom komercijalni neuspjesi, zbog čega je teže nalazio ljude spremne financirati njegove filmove. S druge strane, njegova SF satira *They Live* iz 1988. smatra se kultnim filmom, a teoretičar zavjere David Icke i filozof Slavoj Žižek ju čak navode kao alegoričnu analizu modernog kapitalističkog društva.

### 1990-ih

Komičar Chevy Chase uspio je Carpentera nagovoriti da se vrati režiranju nakon četverogodišnje stanke. Carpenter je režirao fantastičnu komediju *Memoari nevidljivog čovjeka*, ali i taj film nije naišao na interes kritike ili publike. U 90-ima, svi Carpenterovi filmovi bili su komercijalni neuspjesi, izuzev horora *U raljama ludila* koji je pobrao pohvale kritike i kojeg neki smatraju posljednjim velikim Carpenterovim filmom.

### 2000-ih i kasnije

U 21. stoljeću, Carpenter je režirao tek dva dugometražna filma, *Ghosts of Mars* i *The Ward*, koji također nisu bili hvaljeni. Ipak, režirao je par epizoda TV serije *Masters of Horror*, dok su u tom razdoblju čak tri njegova filma dobila remake: *Magla*, *Stvor* i *Napad na policijsku postaju 13*.

Filmografija
------------

* "Tamna zvijezda" (*Dark Star* - 1974.)
* "Napad na policijsku stanicu broj 13" (*Assault on Precinct 13* - 1976.)
* "Netko me posmatra" (TV - 1978.)
* "Noć vještica" (*Halloween* - 1978.)
* "Elvis" (TV - 1979.)
* "Magla" (*The Fog* - 1980.)
* "Bijeg iz New Yorka" (*Escape from New York* - 1981.)
* "Stvor" (*The Thing* - 1982.), prerada filma *The Thing From Another World* iz 1951. godine
* "Christine" (1983.)
* "Čovjek koji je pao s zvijezde" (*Starman* - 1984.)
* "Velika gužva u kineskoj četvrti" (*Big Trouble in Little China* - 1986.)
* "Princ tame" (*Prince of Darkness* - 1987.)
* "Oni žive" (*They Live* - 1988.)
* "Memoari nevidljivog čovjeka" (*Memoirs of an Invisible Man* - 1992.)
* "U raljama ludila" (*In The Mouth Of Madness* - 1995.)
* "Selo prokletih" (*Village of the Damned* - 1995.)
* "Bijeg iz Los Angelesa" (*Escape From L.A.* - 1996.)
* "Vampiri" (*Vampires* - 1998.)
* "Duhovi Marsa" (*Ghosts of Mars* - 2001.)
* "Odjel straha" (*The Ward* - 2010.)

Izvori
------

1. 1 2 3 4  Clark Collis (16.7. 2014). „2014's most influential director: John Carpenter?". Entertainment Weekly. Arhivirano iz originala na datum 2014-07-27. Pristupljeno 2014-12-11.
2. ↑  Kev Geohegan (23.10. 2013). „John Carpenter reflects on Halloween 35 years on". BBC News.
3. ↑  „Parasitic Paranoia: John Carpenter’s The Thing". furioscinema. lipanj 2011. Arhivirano iz originala na datum 2013-09-16. Pristupljeno 2014-01-12.
4. ↑  David Icke (20. travnja 2012). „"They Live", the Weird Movie With a Powerful Message". [*mrtav link*]
5. ↑  „Slavoj Žižek and the Ideological Vision of 'They Live' (1988)". soulsphincter.com. 10.10. 2013. [*mrtav link*]

Vanjske veze
------------

* Službeni veb-sajt
* John Carpenter na IMDb-u (`en`)
* Intervju za *The Onion A.V. Club* Arhivirano 2008-10-10 na Wayback Machine-u
* *Entertainment Weekly* intervju Arhivirano 2013-05-24 na Wayback Machine-u

| * p
* r
* u
Filmovi koje je režirao John Carpenter |
| --- |
| 1970-e | *Dark Star* (1974) **•**  *Assault on Precinct 13* (1976) **•**  *Halloween* (1978) **•**  *Someone's Watching Me!* (1978) **•**  *Elvis* (1979) |
| 1980-e | *The Fog* (1980) **•**  *Escape from New York* (1981) **•**  *The Thing* (1982) **•**  *Christine* (1983) **•**  *Starman* (1984) **•**  *Big Trouble in Little China* (1986) **•**  *Prince of Darkness* (1987) **•**  *They Live* (1988) |
| 1990-e | *Memoirs of an Invisible Man* (1992) **•**  *Body Bags* (1993) **•**  *In the Mouth of Madness* (1995) **•**  *Village of the Damned* (1995) **•**  *Escape from L.A.* (1996) **•**  *Vampires* (1998) |
| 2000-e | *Ghosts of Mars* (2001) |
| 2010s | *The Ward* (2010) |
| **Srodno: John Carpenter - filmografija** |